**Monipuolinen arviointi**

Arviointia on kaikissa vuorovaikutustilanteissa:

osa on tietoista palautetta, osa on tiedostamattomia viestejä.

Arvioinnin tulee antaa riittävästi ja riittävän usein tietoa oppilaalle ja huoltajalle oppilaan koulutyön edistymisestä, työskentelystä, käyttäytymisestä sekä tavoitteista.

Lukuvuoden aikana annettavat todistukset ovat vain osa oppilaan arviointia.

Jatkuvan arvioinnin tarkoituksena on tukea oppilaan kehitystä itsensä tuntevaksi ja hyväksyväksi ihmiseksi. Arvioinnin tulee olla yksilöllistä, oikeudenmukaista, reilua ja monipuolista. (Atjonen 2007, 34.)

Arvioinnissa tulee olla yksilöllisen arvioinnin ohella yhteisöllisen arvioinnin elementtejä.

Oppilaan arviointi ja yhteisön esim. luokan tai ryhmän itsearviointi muodostavat kokonaisuuden: molemmilla on oma tehtävänsä, mutta myös yhteisvastuullinen ote. Lisäksi tärkeää on avoin, luottamuksellinen dialogi oppilaan huoltajien kanssa!

Avoimessa oppimisilmapiirissä oppilas voi ilmaista ajatuksiaan ja tunteitaan pelkäämättä, että tulee nolatuksi. Oppilaan tulisi kokea koulussa, että hänestä **välitetään ja että häntä tuetaan ja kannustetaan**. Tämä lisää oppilaan turvallisuuden tunnetta ja itsearvostusta.

Arvioinnin tulee olla motivoivaa ja innostavaa. Myönteiset arviointikokemukset tuovat voimaantumisen kokemuksen, mikä kannustaa oppilasta oppimiseen ja pitää yllä opiskelumotivaatiota. Atjonen, 2007.

Tärkeää ovat monipuoliset, oppilaskeskeiset ja yhteistoiminnalliset työtavat ja arviointikäytänteet, missä **jokainen** kokee itsensä arvokkaaksi ja saa tarvitsemaansa tukea ja apua niin opettajilta kuin opiskelutovereiltaan.

Arviointi ja siihen perustuva palautteen antaminen toteutetaan osana päivittäistä opetusta ja työskentelyä. Edellyttää opettajilta vuorovaikutusta oppilaiden kanssa sekä oppimisprosessiin liittyvää havainnointia

Oppilaiden tulee hahmottaa

•Mitä heidän on tarkoitus oppia

•Mitä he ovat jo oppineet

•Miten he voivat edistää omaa oppimistaan ja parantaa suoriutumistaan

Oppilaan minäkäsitys kehittyy sosiaalisessa vuorovaikutuksessa tärkeiden ihmisten kanssa saadessaan jatkuvaa palautetta omasta käyttäytymisestään. Ympäristö kohdistaa häneen myös odotuksia. Palautteiden ja odotusten kautta oppilas muodostaa itselleen minäihanteen. Hän vertailee todellista minäänsä ihanneminäänsä -> itsearvostus.

Oppimisen kautta oppilas alkaa luoda käsitystä itsestään oppijana: millainen minä olen, miten minua arvostetaan. Saamansa palautteen ja arvioinnin perusteella oppilas rakentaa minäkuvaansa.

Kun oppilas kohtaa ensimmäisenä päivänä opettajansa, hän on heti arvioinnin kohteena. Oppilas käyttäytyy ja toimii tietyllä tavalla, ja opettaja alkaa muodostaa hänestä käsitystä. Ensimmäisinä kouluviikkoina tehdään lähtötasoon liittyviä testauksia, keskustellaan oppilaan ja huoltajan kanssa, havainnoidaan luokkatyöskentelyä ja vapaita sosiaalisia tilanteita, käyttäytymistä ja sosiaalisten suhteiden muotoutumista. Arviointia tapahtuu kaiken aikaa: oppitunneilla luokassa, liikuntasalissa, ruokailussa, välitunneilla, päivänavauksissa, kokeissa, testeissä, arviointikeskusteluissa jne. Näissä tilanteissa opettaja antaa monenlaista palautetta oppilaalle. Opettaja viestittää sanoilla, eleillä ja kehon kielellä, mitä hän kulloinkin oppilaasta ja tämän toiminnastaan ajattelee. Aikuinen arvioi oppilasta mielessään, mutta antaa myös tietoisia ja tiedostamattomia signaaleja oppilaalle. Näiden palautteiden kautta oppilas alkaa muodostaa itsestään käsitystä oppijana.

Kun arvioinnin tehtäväksi nähdään kokonaisvaltaisen oppimisen edistäminen eli yksilön minäkäsityksen – itsearvostuksen, itsetuntemuksen ja itseluottamuksen - tukeminen, tulee jokaisen opettajan pohtia, miten hänen käyttämänsä arviointikäytänteet tukevat näitä minäkäsityksen osa-alueita.

Millä tavalla annan palautetta, mikä tukee oppilaan kasvua ja kehitystä, pitää yllä motivaatiota opiskeluun sekä tukee oppilaan realistisen käsityksen muodostumista itsestään oppijana?

Oppilaan tulee saada mahdollisimman paljon täsmällistä ja yksityiskohtaista palautetta edistymisestään. Oppilaan tulee tarkasti tietää, mitä häneltä odotetaan. (Korpinen 1994, 119.) Myös huoltajan tulee tietää, mitä oppilaalta odotetaan, jotta kotona voidaan tukea oppilaan koulutyötä.

Oppilaan itsearvostus on myönteistä, kielteistä tai neutraalia asennoitumista itseensä. Itsearvostuksen kehittyminen edellyttää, että oppilas saa yksilöllistä palautetta edistymisestään. Myönteiset ja kuvailevat arvioinnit lisäävät itsearvostusta. Kielteisen palautteen tulee olla rakentavaa, mahdollisimman yksityiskohtaista ja oppilaan oppimista tukevaa. Sen tulee kohdistua vain suorituksiin, ei oppilaan persoonallisuuteen. (Korpinen 1994, 119 -120.)

Jokaisen oppilaan suorituksissa on myös myönteisiä puolia, joiden kautta voidaan rakentaa tavoitteita niille osa-alueille, joilla oppilas tarvitsee eniten tukea ja kannustusta. Myös huoltajan on hyvä kuulla oppilaan edistyminen myönteisessä ja kannustavassa hengessä. Kun kaikki kolme osapuolta, oppilas, opettaja ja huoltaja näkevät asiat realistisesti, oppilas kokee turvallisuutta ja kokee, että hänestä välitetään aidosti.

Realistisen, kannustavan ja oppilasta tukevan palautteen kautta oppilaan itseluottamus vahvistuu. Itseluottamus vahvistuu myös onnistumisen kokemuksista. Onnistumisen kokemukset syntyvät hyväksyvässä ja avoimessa ilmapiirissä.

**Oppiminen arvioinnin kohteena**

•Sisältää opinnoissa edistymisen ja osaamisen tason arviointia sekä palautteen antamista niistä

**Työskentely arvioinnin kohteena**

•Osa oppiaineissa tehtävää arviointia ja arvosanan muodostamista

•Perustuu oppiaineiden tavoitteiden sisältämiin työskentelyn tavoitteisiin

**Käyttäytyminen arvioinnin kohteena**

•Käyttäytymistä arvioidaan suhteessa paikallisessa opetussuunnitelmassa käyttäytymiselle asetettuihin tavoitteisiin

Opettajan tulisi antaa oppilaalle palautetta, miten tämä on suoriutunut annetuista tehtävistä, miten osallistuu opetukseen ja miten käyttäytyy erilaisissa koulun tilanteissa.

Tärkeää ottaa huomioon oppilaiden erilaiset tavat oppia ja työskennellä

Lievätkin oppimisvaikeudet ja oppilaiden mahdollisesti puutteellinen opetuskielen/ suomen kielen/ruotsin kielen taito tulee ottaa huomioon arviointi- ja näyttötilanteita suunniteltaessa

Arvioinnin muodoista tiedottaminen

niin oppilaille kuin huoltajallekin heti lukuvuoden alussa: mitä tänä lukuvuonna tulisi oppia ja mitä heiltä odotetaan.

Arvioinnin avulla opettaja ohjaa oppilasta tiedostamaan omaa ajatteluaan ja toimintaansa ja auttaa oppilasta ymmärtämään oppimistaan.

Oppilaan tulisi arvioinnin kautta kokea, että hänen kanssaan työskentelevät aikuiset ovat hänen tukenaan ja kannustavat häntä opiskelussa.

Opettajan tulisi antaa oppilaille suullista palautetta myös tavallisissa luokkatilanteissa. Jos suullinen palaute annetaan kaikkien kuullen, niin sen tulisi ehdottomasti olla myönteistä. Mahdollinen kielteinen palaute tulee antaa oppilaalle kahden kesken.

Opettaja voi päivän päätteeksi kätellä oppilaat ja kertoa jokaiselle, miten päivä on sujunut. Tällöinkin jokaiselle voi aina sanoa jotain myönteistä ja rakentavaa.

Opettajan on myös syytä tarkkailla omaa kehon kieltään ja intonaatiotaan suullista palautetta antaessaan. Oppilaat vaistoavat ja ymmärtävät helposti, jos edellä mainittu on negatiivista tai ironista.

Arvioinnin rakentuminen tuntijaon määrittämiin nivelvaiheisiin

2. ja 6. vuosiluokan päätteeksi laajempi arviointipalaute

Päättöarvioinnin vertailtavuuden parantaminen

Onnistumisen kokemukset ovat tärkeitä, mutta myös epäonnistumiset ovat osa oppimisprosessia

Ensimmäisen vuosiluokan oppilas ei vielä osaa asettaa tavoitteita opiskelulleen, mutta hän osaa kertoa, mitä haluaa oppia. Hän osaa kertoa, missä on omasta mielestään hyvä ja missä tarvitsee aikuisen apua. Hän osaa kertoa, jos häntä jokin asia koulutyössä huolettaa tai jopa pelottaa.

Toisluokkalainen oppilas ymmärtää jo, mitä hänen tulisi oppia toisella luokalla, kunhan niistä on hänelle kerrottu. Hän myös osaa jo kertoa, mitkä asiat koulutyössä sujuvat ja mikä tuntuu hankalalta. Hänelle on muodostunut jo jonkinlainen kuva itsestään oppijana, mikä on vielä epärealistinen.

Kolmasluokkalainen osaa jo asettaa itselleen tavoitteita, kun hän tietää mitä häneltä odotetaan.  Käsitys itsestä on alkanut jo muodostua. Pienet suunnitelmat aikuisen tuella onnistuvat jo kirjallisesti. Kun syyslukukauden alussa opettaja on käynyt oppilaan kanssa kahden kesken läpi oppilaan keväällä saadun todistuksen, niin siitä voidaan havaita vahvuuksia ja kehittymisen alueita. Tämän keskustelun jälkeen oppilas kykenee jo pieneen oman työn suunnitteluun.

Neljäsluokkalainen ja sitä vanhempi oppilas pystyy jo realistisemmin näkemään omat kykynsä yhteistyössä opettajan kanssa. Oppilaat voivat kirjoittaa oman työnsä suunnitelman, miten kussakin oppiaineessa sujuu ja missä pitäisi kehittyä. Tämä suunnitelma käydään yhdessä opettajan kanssa läpi. Suunnitelma lähetetään huoltajalle nähtäväksi ja hänkin voi sitä kommentoida. Tietyn ajanjakson jälkeen tähän kirjalliseen suunnitelmaan voidaan palata ja tarkastella, miten on edistytty. Huoltajan kanssa käytävissä arviointikeskusteluissa oppilaan koulutyön suunnitelma voi olla keskustelun pohjana.

Suunnitelma voi olla opettajan laatima kysely. Suunnitelma käydään yhdessä opettajan kanssa läpi ja huoltaja voi sitä kommentoida.

Suunnitelma voi olla myös haastattelu, missä asiat kirjataan muistiin. Tällaisen kirjallisen haastattelun voi suorittaa myös kk-ohjaaja tai huoltaja kotona.

**4Arviointivihko- tai kansio, portfolio. JKL: tulossa myös sähköinen portfolio ☺**

Oppilaalla on käytössään arviointivihko- tai kansio, mihin kiinnitetään oman työn suunnitelmat, itsearvioinnit, mahdolliset testit, kokeet, esseet ja muut arvioinnissa käsiteltävät dokumentit.

Oppilas työstää opiskelunsa ajan kasvun kansiota tai portfoliota, jota käytetään arviointikeskusteluissa arvioinnin välineenä.

**Keskustelu oppilaan kanssa**

Opettajan ja oppilaan kahdenkeskisiä keskusteluja opiskelusta, työskentelystä ja käyttäytymisestä. Oppilaan kanssa voidaan tarkastella yhdessä mm. koetuloksia, tarkastaa kirjoitelmia ja käydä keskustelua edistymisestä.  Samalla opettajalla on mahdollisuus kuulla oppilaan käsityksiä itsestään oppijana. Keskustelussa voidaan käydä läpi asioita, jotka sujuvat, asioita, joissa on hankalaa ja keskustelua siitä, miten oppilasta voitaisiin parhaiten hänen mielestään auttaa.

Opettaja ja oppilaan välisen keskustelun pohjana voi olla myös oppilaan tekemä itsearviointi oppimisprosessistaan.

**Vertaisarviointi: oppilas oppilaalle**

Kun luokassa on avoin ja myönteinen ilmapiiri, niin oppilastoverit voivat antaa vertaispalautetta toisilleen. Vertaisarviointi voi olla suullista tai kirjallista. Oppilastoveri voi arvioida kaveria esimerkiksi lukutaidosta, parityöstä, vihkotyöstä, tarinoista, kuvataiteen töistä, pulpetin siisteydestä jne.

Vertaispalautteen antamista tulee opettaa, harjoitella ja ohjata. Oppilaita ohjataan antamaan myönteistä sekä rakentavaa palautetta kaverille.

Hyvänä harjoittelun muotona on opettajan antama esimerkki mm. kuvataidetöiden, käsitöiden, seinälehtien käsittelyssä, missä painotetaan kunkin työn myönteisiä puolia. Yhdessä ja yleisesti voidaan pohtia myös kehittämiskohteita seuraavia töitä varten.

**Ryhmäarviointi itsearviointitaitojen harjoittajana**

Ryhmäarviointi voi olla suullista tai kirjallista. Ryhmäarviointia voidaan suorittaa ryhmätöiden ja projektien jälkeen: miten onnistuimme, miten ryhmämme toimi, mitä opimme, miten työskentelymme sujui, mikä ei sujunut ja miksi, mitä pitäisi tehdä seuraavalla kerralla toisin jne.

Parityön arviointia voidaan harjoitella samalla tavalla kuin ryhmäarviointia. Työpari voi antaa myös toisilleen vertaisarviointia.

**Itsearviointi oppilaan itsetuntemuksen ja myönteisen minäkuvan tukijana**

Itsearviointitaitojen kehittymisen myötä oppilas oppii tiedostamaan omaa oppimistaan ja oppimiselle asetettuja tavoitteita ja säätelemään oppimisprosessiaan.  Tämä edellyttää säännöllisen palautteen antamista oppilaalle hänen työskentelystään.

Itsearviointitaitojen kehittäminen voidaan aloittaa jo alkuopetusikäisillä oppilailla, vaikkei heillä vielä olekaan realistista käsitystä itsestään oppijana. Tällöin oppilaan itsearviointi on enemmänkin oppilaan tuntemuksia ja kokemuksia siitä, mitkä asiat koulussa ovat mukavia ja helppoja, mitkä tuntuvat hankalilta ja onko asioita, mitkä huolestuttavat häntä. Tähän menetelmään sopii hyvin erilaisten kuvien käyttäminen apuna. Kuvat on piirretty koulun oppiaineista tai koulun eri tilanteista. Oppilas kertoo kuvien avulla koulutyöstään ja siihen liittyvistä kokemuksista. Arviointikeskustelussa huoltajan, oppilaan ja opettajan välillä syntyy aitoa keskustelua eivätkä aikuiset puhu keskenään, vaan oppilaasta tulee subjekti.

Itsearvioinneissa käytetään usein opettajan laatimaa lomaketta. Se ei ole aina välttämätöntä, mutta lomakkeen avulla voidaan dokumentoida oppilaan, opettajan ja huoltajan näkemyksiä.

Oppilas suorittaa itsearvioinnin esimerkiksi käyttäytymisestä, työskentelystä sekä joistakin oppiaineista. Äidinkielen, matematiikan ja vieraiden kielten itsearvioinnit antavat tietoa oppilaan omista näkemyksistä oppimisprosessissaan. Arviointikeskustelussa voidaan pohtia oppilaan edistymistä ja asettaa tavoitteita tulevalle työskentelylle. Samalla oppilas voi kirjata ilonaiheitaan ja huolenaiheitaan koulutyöskentelystään.

Ensimmäisillä kerroilla lomake on hyvä tehdä yhdessä oppilaan kanssa, koska taulukoiden hahmottaminen on monelle vaikeaa.

Lomakkeen laatimisessa täytyy huolellisesti miettiä, mitä halutaan tietää. Samaan lomakkeeseen voidaan kirjata oppilaan, opettajan sekä huoltajan kommentit. Joskus on syytä jättää opettajan osio pois, jotta oppilas ei arvioi itseään arvaamalla, mitä opettaja hänen oppimisestaan ajattelee. Oppilas voi tehdä itsearvioinnin myös kotona huoltajan kanssa yhdessä. Arviointikeskustelussa opettajan kanssa käydään lomake läpi. Tällöin saadaan myös opettajan näkemykset, jolloin voidaan tarkastella edistymistä ja asettaa tavoitteita tulevalle työskentelylle.

Itsearviointikaavake voi olla arviointikeskustelun pohja ja/tai osa portfoliota.

**Arviointikeskustelu**

Arviointikeskustelun tavoitteena on antaa tietoa oppilaan saavuttamista oppimistavoitteista ja edistymisestä sekä asettaa tavoitteita tulevalle työskentelylle. Arviointikeskustelun tarkoitus on kuulla oppilaan omia, opettajan ja huoltajan näkemyksiä.  
Oppilaan vahvuuksia ja kehittymisen alueita voidaan pohtia yhdessä. Arviointikeskustelun pohjana on hyvä olla oppilaan suorittama itsearviointi, arviointivihko, portfolio tai muu dokumentti.

Keskustelun tulisi olla avointa ja luottamuksellista, missä oppilaan ei tarvitse ennakoida, mitä opettaja odottaa.  Reilu ja oikeudenmukainen palaute tukee oppilaan oppimista ja edistymistä.

Arviointikeskusteluun tulee valmistautua huolellisesti etukäteen. Keskustelulle tulee varata riittävästi aikaa, jotta kaikki osapuolet tulevat kuulluiksi. Arviointikeskustelu antaa huoltajalle mahdollisuuden ottaa esille niitä asioita, jotka kotona ovat tulleet esille.

Arviointikeskusteluun on hyvä kutsua molemmat huoltajat, jos se on mahdollista. Mikäli oppilasta opettaa useampi opettaja, niin heidän näkemyksiään on myös tärkeä kuulla.

**Huoltajien sitouttaminen oppilaan koulutyöhön**

Huoltajille tehtäviä lastensa koulutyön tukemiseen. Näiden tehtävien avulla huoltajat ovat enemmän tietoisia oman lapsensa koulutyöstä ja sen edistymisestä. Arviointitilanteissa on helpompi käsitellä asioita, kun huoltaja tietää jo asioista enemmän.

Seuraavassa on joitakin esimerkkejä hyväksi koetuista käytänteistä:

* ”Vanhempien läksyt”: oppilas haastattelee huoltajaa, huoltaja täyttää opettajan lähettämän kyselyn, huoltajaa on pyydetty lukemaan oppilaan lukuläksy ääneen oppilaalle jne.
* Oppilaan läksyistä kyseleminen: Opettaja voi pyytää huoltajia kyselemään kotiläksyistä keskeisiä asioita, koska kotitehtävien tarkoitus on tukea ja vahvistaa koulussa opittua.
* Matematiikan tehtävien tarkistaminen: vanhempia voidaan pyytää tarkastamaan oppilaiden matematiikan kotitehtäviä, jos heillä on aikaa. Koulussa opettaja kysyy keneltä ei ole tarkastettu. Kotitehtävien tarkastamiseen menee näin vähemmän aikaa.
* Lukuläksyn, ympäristö- ja luonnontiedon läksyn jne. kuunteleminen ja kontrollointi: Oppilailla on nk. lukuvihkot, joihin huoltaja merkitsee, että on kuunnellut ko. läksyn. Vihkoon voi myös kommentoida lukemisen sujuvuutta ja eläytymistä tekstiin.
* Koetehtävien läpikäyminen: Huoltajaa pyydetään käymään oppilaan kanssa yhdessä läpi palautettu koe ja sen tehtävät. Tällöin huoltajakin havaitsee, mitkä asiat on opittu ja mitkä ei.
* Ohjeet kokeeseen valmistautumisesta: Opettajan on hyvä lähettää koteihin tiedote, missä ohjataan kokeeseen valmistautumiseen.

**Koulun arviointistrategia**

Eri kouluissa toteutettavat arvioinnin muodot ovat vaihtelevia.  Kuitenkin jokaisella koululla tulee olla selkeä ja yhtenäinen oppilasarvioinnin strategia, joka perustuu voimassa oleviin perusopetuksen opetussuunnitelman perusteisiin.  Tämän strategian pohjalta opettajat arvioivat oppilaitaan käyttäen monipuolisia arviointimenetelmiä.

Seuraavassa taulukossa on esimerkki koulun arviointistrategiasta, opettajan käyttämistä arviointimenetelmistä, oppilaan itsarvioinneista sekä huoltajan osallistumisesta oppilaan arviointiin.  Lähtökohta on, että oppilas ja huoltaja saavat riittävästi ja monipuolisesti informaatiota oppilaan koulutyöstä ja sen edistymisestä.

|  |  |  |  |
| --- | --- | --- | --- |
| **Milloin** | **Koko koulu** | **Opettaja /Oppilas** | **Huoltaja** |
| **Elokuu: toinen kouluviikko** | Koko koulun vanhempainilta: esitellään koulun toiminta-ajatus, koulun käyttämät arvioinnin muodot ja yhteisiä asioita. | Samana iltana luokkakohtainen vanhempainilta: Opettaja esittelee   * eri oppiaineiden tavoitteet ja sisällöt ko. lukuvuodelle * arviointikäytänteet * oman pedagogisen ajattelunsa * työtapansa jne. * kertoo, mitä oppilaalta odotetaan * aloittaa kodin ja koulun yhteistyön. | Osallistuu koko koulun ja luokkakohtaiseen tilaisuuteen.  Saa selville, millaisia arviointikäytänteitä opettaja käyttää ja mitä oppilaalta odotetaan ko. lukuvuonna. |
| **Elo-syyskuun vaihde** |  | Opettaja ja oppilas käyvät keskustellen läpi oppilaan kevättodistuksen. Pohditaan vahvuuksia ja kehittymisen alueita. Pohditaan suullisesti tavoitteita. |  |
| **Elo-syyskuun vaihde** |  | Keskustelun pohjalta oppilas laatii itselleen kirjallisen opintosuunnitelman syyslukukaudeksi. | Huoltaja allekirjoittaa ja mahdollisesti kommentoi oppilaan suunnitelman. |
| **Syyskuu** |  | Kokeita, tarinoita, esseitä yms. Annetaan myös kirjallista palautetta ja/tai itsearviointeja eri oppiaineista. | Huoltaja allekirjoittaa kokeet ja testit. |
| **Loka-marraskuu** | Oppilaiden suorittama itsearviointi.  Arviointikeskustelu: huoltaja, oppilas ja opettaja. | Oppilas suorittaa itsearvioinnin. Opettaja, oppilas ja huoltaja arviointikeskustelussa. Keskustelun pohjana portfolio, missä on itsearviointi, syksyinen suunnitelma sekä erilaisia oppilaan valitsemia töitä. |  |
| **Joulukuu** |  |  |  |
| **Tammikuu** |  | Oppilas tarkastelee syksyistä suunnitelmaansa. Oppilas laatii tavoitteet kevätlukukaudelle. | Huoltaja kommentoi suunnitelmaa ja allekirjoittaa sen. |
| **Helmikuu** |  | Kokeita, testejä, esseitä, esitelmiä yms. Annetaan myös kirjalista palautetta ja/tai oppilaan itsearviointeja eri oppiaineista. | Huoltaja allekirjoittaa. |
| **Maalis-huhtikuu** | Oppilas suorittaa itsearvioinnin. Opettaja ja huoltaja kommentoivat kirjallisesti. | Oppilas tekee itsearvioinnin. Opettaja kommentoi kirjallisesti. Itsearviointi liitetään portfolioon. | Huoltaja kommentoi kirjallisesti. |
| **Touko-kesäkuu** | Lukuvuositodistus | Portfolio annetaan kotiin. Lukuvuositodistus | Huoltaja allekirjoittaa. |

Lähteet

OPH

Vitikka Erja

Huurinainen-Kosunen Anja , lehtori, Viikin normaalikoulu